Я зэфIэкI ягъэлъагъуэ
Урысейм Тезыр зытралъхьахэм ахэр егъэпшынынымкIэ и федеральнэ къулыкъум и IуэхущIапIэу КъБР-м щыIэм и цIыхубз колоние №4-м щекIуэкIащ гъатхэ махуэшхуэм теухуа «А ну-ка, девушки!» зэпеуэ. Дахэу ягъэщIэрэщIа IуэхущIапIэм и клубым щызэпеуащ тезырыр зыпшыныж отрядхэм я командитI.
 Абыхэм я зэфIэкIыр къэзыпщыта жюрим хэтащ Муслъымэнхэм я дин IуэхущIапIэм и унафэщIым жылагъуэ зэпыщIэныгъэхэмкIэ и дэIэпыкъуэгъу Амщыкъуэ Анжелэ, Управленэм и аппаратым гъэсэныгъэмкIэ и къудамэм и лэжьакIуэхэр, IуэхущIапIэм и унафэщIхэр.
Iыхьэ зыбжанэу екIуэкIа зэпеуэм хэта цIыхубзхэм зыкъагъэлъэгъуэн хуейт дипломату, модельеру, артисту, унэгуащэу, дизайнеру, абы щыгъуэми я макъамэ, къафэ зэфIэкIхэри утыку кърахьэу. Пщащэхэм я зэчийр ягъэлъагъуэу, хэт уэрэд жиIащ, хэти къэфащ. Къыхэдгъэщынщи, зэпеуэм хэтахэм я бостейхэр езыхэм я IэкIэ ягъэхьэзырыжащ, яIэ щэкIхэр къагъэсэбэпурэ.
УФСИН-м и пресс-IуэхущIапIэм и унафэщI Зэбар Мадинэ къызэрыджиIащи, жюрим хэтхэм я дежкIэ тынштэкъым командэхэм я зэфIэкIыр зэпалъытыныр, зэпеуэм кIэлъыплъыну къызэхуэса, тезырыр зыпшыныжхэм ящыщхэм ахэр даIыгъащ Iэгуауэшхуэрэ псалъэ гуапэхэмкIэ. Зэхьэзэхуэм хэтахэм IэфIыкIэхэр тыгъэ хуащIащ.
ЗэIущIэм и кIэухыу жюрим хэтахэм абыхэм жраIащ узыншагъэ яIэну, шыIэныгъэ яхэлъыну, я унэм ягъэзэжыну, гъатхэ гукъыдэж дахэ яIэну зэрагуапэр.
ДЫГУЛЫБГЪУ Жансурэт.
